
A Tranziens Receptor Potenciál Ankyrin 1 (TRPA1) ioncsatorna szerepe és aktivációs mechanizmusa traumás mononeuropátia egérmodelljében 
Bevezetés: A Tranziens Receptor Potenciál Ankyrin 1 (TRPA1) primer szenzoros neuronokon expresszálódó kationcsatorna, amelynek szerepe kémiai irritánsokkal kiváltott akut neurogén gyulladásban ismert. Krónikus fájdalomban azonban aktivációjára és patofiziológiai jelentőségére vonatkozóan kevés és ellentmondó adat áll rendelkezésre. A TRPA1-et aktiváló több endogén vegyületet (pl.: folmaldehid, metilglioxál) amin-oxidázok termelnek, azonban ezek fájdalomban betöltött szerepét eddig nem vizsgálták. Célunk ezért a TRPA1 csatorna és az említett amin-oxidázok neuropátiás fájdalomban játszott szerepének és kapcsolatuknak vizsgálata volt. 

Módszerek: Hím, TRPA1 génhiányos (Trpa1-/-) egerekben és vad típusú (Trpa1+/+) kontrolljaikban a traumás mononeuropátiát a jobb n. ischiadicus atraumatikus fonallal történő részleges lekötésével váltottuk ki. A láb mechanonociceptív küszöbét dinamikus plantaris eszteziométerrel, a fájdalmas hidegküszöböt 0°C-os vízből való végtagkihúzás látenciaméréssel vizsgáltuk a műtét utáni 3. és 7. napon. Az MP-911 és MP-287 (20 mg/kg i.p.) amin-oxidáz gátló vegyületek hatását is vizsgáltuk mindkét csoportban a fenti időpontokban. 

Eredmények: Trpa1+/+ egerekben a perifériás neuropátia jellegzetes tüneteiként szignifikáns, 45-55%-os mechanonociceptív küszöbcsökkenés (hiperalgézia) és fájdalmas hidegre adott lábkihúzási látenciacsökkenés (allodínia) volt regisztrálható. A Trpa1-/- egerek mechanikai hiperalgéziájában nem volt különbség, azonban a hideg allodínia szignifikánsan kisebb volt. Trpa1+/+ egerekben mindkét amin-oxidáz gátló szignifikánsan csökkentette a centrális szenzitizációnak is köszönhető mechanikai hiperalgéziát 15 perccel a beadás után, azonban a perifériás mechanizmusokkal kialakuló hideg allodíniát nem. TRPA1 hiányában az enzimgátlók analgetikus hatása nem volt megfigyelhető. 

Következtetés: Bizonyítottuk, hogy a TRPA1 ioncsatorna aktivációja közvetíti a neuropátiában kialakuló hideg allodíniát, de a mechanikai hiperalgézia nem függ a Trpa1 gén jelenlététől. Elsőként mutattuk ki, hogy az amin-oxidáz gátlás csökkenti a neuropátiás mechanikai hiperalgéziát. Az analgetikus hatásban a TRPA1 csatorna alapvető szerepet játszik, az amin-oxidáz termékek ennek aktivációján keresztül serkentik a fájdalompálya működését. 

